**П Р О Т О К О Л**

**От заседание № 1/2019 на Общо събрание на ИБИР при БАН, състояло се на 29.01.2019г.**

**Списъчен състав на Общото събрание (ОС) на ИБИР: 33 члена**

**Присъстващи: 25 члена на ОС при ИБИР-БАН**

**Отсъстващи: 8 члена на ОС при ИБИР-БАН, всички по уважителни причини.**

Председателят на ОС на учените при ИБИР-БАН - доц. Иван Бочев открива заседанието на ОС на учените в ИБИР-БАН при следния дневен ред:

1. Приемане на финансовия отчет на Института за 2018;
2. Избор на Комитет по условия на труда при ИБИР-БАН

Доц. Т. Димова предлага към дневния ред винаги да има и т. „Разни“.

Доц. И. Бочев подлага на гласуване дневния ред с направените допълнения, а именно:

1. Приемане на финансовия отчет на Института за 2018;
2. Избор на Комитет по условия на труда при ИБИР-БАН;
3. Разни

Дневният ред се приема единодушно.

Доц. И. Бочев дава думата на Научния секретар доц. М. Мурджева, за да представи отчета на ИБИР-БАН за 2018 г.

Във връзка с представения отчет проф. С. Хайрабедян отбелязва, че средствата по К2 могат да се използват за ремонт на ДМА, а не само за заплати, като споменава, че от 2018 г. е включена и К3, покриваща 1/2 от режийните разходи. Запознава присъстващите с възможността за увеличаване на заплатите с 10%, но само след извършена атестация, на базата на активност, уточнявайки че се очаква такава процедура да стартира най-рано през месец февруари.

Доц. П. Тодоров отправя питане дали доплащането за дисертации остава същото, на което проф. Хайрабедян отговаря положително, но проф. М. Иванова уточнява, че същото трябва да се гласува на заседание на НС. Във връзка с питането на доц. Тодоров, доц. Мурджева коментира, че тези средства са заложени в К2 на базата на броя учени, които получават подобно доплащане.

След изчерпване на коментарите по така представения отчет, доц. И. Бочев го подлага на гласуване.

Отчетът на ИБИР-БАН за 2018г. е приет единодушно.

По т.2, доц. И. Бочев разяснява, че според Закона за здравословни и безопасни условия на труда, чл. 27, ал. 1, в предприятия с повече от 50 работници и служители се учредяват Комитети по безопасни условия на труда в състав от 4 до 10 души, уточнявайки, че такъв Комитет е избиран, но поради смяната на Ръководството на Института и изискването в състава му да влиза и Директора, се налага изборът на нов Комитет, във връзка с което дава думата за предложения.

Доц. Димова взема думата и отбелязва, че такъв Комитет към настоящия момент съществува, но само формално, тъй като липсват документи отразяващи дейността му. Разяснява също, че функцията на един такъв Комитет по условия на труда е в случай на неблагоприятни условия на труд, този Комитет да сезира Отдела по безопасни условия на труд към БАН, като е необходимо Комитетът да се събира регулярно и да се изготвят съответни протоколи от тези сбирки.

Проф. К. Тодорова-Хайрабедян предлага в състава на Комитета да бъдат включени по един представител от всяка секция, като проф. С. Хайрабедян припомня, че в закона има изискване в състава да бъдат включени равен брой представители от Ръководството и от служителите на Института и отправя предложение Комитетът да се състои от 4 представители на Ръководството и 4 представители от служителите. Доц. П. Тодоров отправя предложение численият състав да бъде сведен до минималния, т.е. 2-ма от Ръководството и 2-ма от служителите, във връзка с което предходното предложение се оттегля.

Доц. Бочев подлага на гласуване предложението численият състав на Комитета по условия на труд да се състои от двама представители на Ръководството и двама служители, или общо 4 души.

Предложението относно числения състав на Комитета се приема единодушно.

Доц. И. Бочев дава думата за предложения относно състава на Комитета, във връзка с което проф. Хайрабедян предлага, освен Директора, в състава да влезе и изпълняващия длъжността „Завеждащ личен състав“, като уточнява, че поради напускане на г-жа Пенка Величкова, която понастоящем изпълнява тази длъжност, се очаква постъпването на нов служител от месец Февруари.

Доц. Д. Зашева предлага кандидатурата на доц. Т. Димова, като представител на служителите в Института, а от своя страна доц. Т. Димова издига кандидатурата на доц. Д. Абаджиева.

Доц. И. Бочев подлага на гласуване така предложения състав на Комитета, а именно:

1. Проф. С. Хайрабедян;
2. Завеждащ личен състав;
3. Доц. Т. Димова;
4. Доц. Д. Абаджиева.

Съставът на Комитета се приема с 23 гласа „ЗА“ и 2 гласа „ВЪЗДЪРЖАЛ СЕ“.

По т.3 доц. М. Мурджева напомня за отправената от нея покана в края на предходната седмица относно предложения за най-значимо научно постижение на Института за 2018 г. и за най-значимо научно-приложно постижение на Института за 2018 г., които трябва да се оформят в рамките на половин страница текст и една илюстрация и призовава колегите, които считат, че тяхната работа заслужава подобно отличие, да подготвят кратко представяне.

Във връзка с питане на доц. Т. Димова дали това предложение трябва да е публикувано, доц. Мурджева уточнява, че това не е необходимо, но едно такова предложение трябва да е написано на достъпен език, тъй като ще бъде включено в отчета на БАН, който се представя пред Парламента.

Проф. С. Хайрабедян предлага като значимо научно-приложно постижение да бъде включено внедряването на технологията за транскриптомика, а именно нанопор секвенирането от 3-то поколение, чрез която технология колективът на проф. Хайрабедян доказва как се променят пътищата на сигнализация при туморни клетки, обогатени по стволови характеристики и третирани с микроРНК. Проф. Харабедян изтъква предимствата на метода, позволяващ бърз и директен анализ, както на ДНК, така и на РНК, като в същото време апаратурата е по-малка, по-достъпна и предлага висок капацитет на секвенирането.

Доц. М. Мурджева взема думата за още две съобщения, като припомня да се подадат заявките за докторантските конкурси и уточнява, че за допълнителния конкурс с изпит през юни и стартиране през октомври, срокът е 18.02.19, а за редовния конкурс с изпит през декември и стартиране през 2020 г., срокът е 11.02.

Относно декларациите към НАЦИД, доц. П. Рашев отправя питане, дали има срок за тяхното подаване, на което проф. С. Хайрабедян уточнява, че има оторизирано лице от института, което се занимава с въвеждането на всички данни.

Гл. счетоводител г-жа Стайкова, отправя молба всички фактури и проформа-фактури да идват с попълнено предложение, а относно болничните листове, призовава, те да се подават навреме в счетоводството, ако не е възможно в оригинал, то поне по електронен път, за да бъдат своевременно отразени преди изготвянето на заплатите.

Във връзка със заповедта на проф. Хайрабедян за Представяне на индивидуална работна програма за работа през 2019г. от всички ръководители на секции, хабилитирани учени, главни асистенти, асистенти и докторанти на 04.02.2019 г., проф. П. Цветкова предлага представянето да се извършва по секции, от един представител за всяка секция, във връзка с което проф. Хайрабедян уточнява, че настоява всеки да бъде подготвен индивидуално да представи своята работа на достъпен език, като в това кратко представяне трябва да се съдържа и ползата от провежданите научни изследвания за обществото.

Поради изчерпване на точките от дневния ред, доц. И. Бочев закрива заседанието.

Предс. на ОС на ИБИР-БАН:..............................

/доц. И. Бочев/

Секретар на ОС на ИБИР-БАН:..............................

/гл. ас. Д. Пупаки/